Document ID: 32001R0940

Κανονισμός (ΕΚ) αριθ. 940/2001 της Επιτροπής
της 14ης Μαΐου 2001
για την τροποποίηση του κανονισμού (ΕΟΚ) αριθ. 2282/90 για τις λεπτομέρειες εφαρμογής των μέτρων που αποσκοπούν στην αύξηση της κατανάλωσης και της χρησιμοποίησης μήλων, καθώς και της κατανάλωσης εσπεριδοειδών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1195/90 του Συμβουλίου, της 7ης Μαΐου 1990, σχετικά με μέτρα που προορίζονται να αυξήσουν την κατανάλωση και τη χρησιμοποίηση μήλων(1), και ιδίως το άρθρο 5,
τον κανονισμό (ΕΟΚ) αριθ. 1201/90 του Συμβουλίου, της 7ης Μαΐου 1990, σχετικά με μέτρα που προορίζονται να αυξήσουν την κατανάλωση εσπεριδοειδών(2), και ιδίως το άρθρο 4,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2282/90 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1375/2000(4), όρισε τις λεπτομέρειες εφαρμογής των μέτρων που αποσκοπούν στην αύξηση της κατανάλωσης και της χρησιμοποίησης μήλων, καθώς και της κατανάλωσης εσπεριδοειδών.
(2) Ο κανονισμός (ΕΟΚ) αριθ. 2282/90 προέβλεψε ότι, μετά από εξέταση εκ μέρους της επιτροπής διαχείρισης οπωροκηπευτικών, η Επιτροπή καταρτέζει κατάλογο των αιτήσεων που έχουν γίνει δεκτές για τη χορήγηση χρηματοδοτικής συνδρομής της Κοινότητας πριν από τις 30 Ιουνίου του έτους που έπεται της υποβολής τους.
(3) Το άρθρο 15 παράγραφος 4 του κανονισμού (ΕΚ) αριθ. 2826/2000 του Συμβουλίου, της 19ης Δεκεμβρίου 2000, για ενέργειες ενημέρωσης και προώθησης των γεωργικών προϊόντων στην εσωτερική αγορά(5) προβλέπει ότι οι διατάξεις των κανονισμών (ΕΟΚ) αριθ. 1195/90 και (ΕΟΚ) αριθ. 1201/90 συνεχίζουν να εφαρμόζονται στα προγράμματα που έχουν αποφασισθεί πριν από την έναρξη ισχύος του κανονισμού εφαρμογής του κανονισμού (ΕΚ) αριθ. 2826/2000. Λαμβανομένων υπόψη των προθεσμιών έκδοσης του κανονισμού εφαρμογής, τα προγράμματα για την περίοδο 2001/02 θα εκδοθούν από την Επιτροπή στο πλαίσιο των ισχυουσών διατάξεων. Ορισμένα κράτη μέλη δεν ήταν σε θέση να υποβάλουν τις αιτήσεις τους πριν από τις 31 Δεκεμβρίου 2000, δεδομένου ότι ανέμεναν την έναρξη της ισχύος του κανονισμού εφαρμογής του κανονισμού (ΕΚ) αριθ. 2826/2000 για το πρώτο εξάμηνο 2001. Για λόγους ισότητας, πρέπει να παραταθούν οι προθεσμίες υποβολής για τις αιτήσεις που δεν έχουν υποβληθεί. Πρέπει, κατά συνέπεια, να προσαρμοσθούν για την περίοδο 2001/02 οι διάφορες προθεσμίες που προβλέπονται στα άρθρα 5 και 6 του κανονισμού (ΕΟΚ) αριθ. 2282/90.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2282/90 τροποποιείται από το ακόλουθο κείμενο:
1. Στο άρθρο 5:
α) η παράγραφος 1 αντικαθίσταται από το ακόλουθο κείμενο: "Η αίτηση συνδρομής υποβάλλεται στον αρμόδιο οργανισμό του κράτους μέλους, στο οποίο η ομάδα ή ο υπεύθυνος εταίρος έχει την έδρα του, το αργότερο στις 31 Μαΐου. Η αίτηση περιλαμβάνει όλα τα στοιχεία που περιέχονται στο παράρτημα ΙΙ."·
β) το δεύτερο εδάφιο της παραγράφου 4 αντικαθίσταται από το ακόλουθο κείμενο: "Η εν λόγω διαβίβαση, που περιλαμβάνει επίσης στις αιτήσεις που δεν έγιναν δεκτές και τους λόγους απόρριψης, πραγματοποιείται το αργότερο στις 15 Ιουνίου 2001."·
2. Στο άρθρο 6, το πρώτο εδάφιο συμπληρώνεται από το ακόλουθο κείμενο: "Ωστόσο, για τις αιτήσεις που υποβάλλονται πριν από τις 15 Ιουνίου 2001, η Επιτροπή καταρτίζει τον εν λόγω κατάλογο το αργότερο στις 31 Ιουλίου 2001."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαΐου 2001.

Labels: 3
17
19